*B ohcá barggu ja váldá oktavuođa NAV-kantuvrrain. A bargá NAV-kantuvrras ja galgá veahkehit B. Go leaba dán čađahan, de oahppit lonuheaba rollaid, ja B oažžu B-báhpára.*

*A-oahppái*

*-----*

Don barggat NAV-kantuvrras, ja galggat veahkehit olbmo gávdnat vuogas barggu. Muitte fal jearrat:

- man boares son lea

- makkár bargu sus lea leamaš

- lea go sus bargu dál

- goas son sáhttá álgit

**Dáksevuoddji**

Ovlla Dákse dárbbaša vuoddji. Ohccis ferte leat vuodjinkoarta. Buorre jus sus maiddái lea minibussevuodjinkoarta. Ferte bargat juohke nuppi vahkkoloahpa. Juohke nuppi vahkus lea idjabargu.

**Mánáidgárdeassisteanta**

Miessi Mánáidgárdi ohcá mánáidgárdeassisteantta. Mii ohcat olbmo gii liiko bargat mánáiguin. Mánáidgárddis leat sihke dárogielat ja sámegielat mánát, ja ohcci ferte máhttit goitge veaháš sámegiela. Bealle virgi.

**Oahpaheaddji nuoraidskuvllas**

Mis lea rabas 80 % virgi oahpaheaddjin. Mii dárbbahit olbmo gii máhttá oahpahit čuovvovaš fágaid: Matematihka ja eŋgelasgiela.

**Boazodoalloreaŋga**

Davvenjárgga siida ohcá reaŋgga. Mii ohcat olbmo gii liiko bargat olgun birra jagi, ja gii sáhttá orrut meahcis guokte vahku háválassii. Ovdamunni jus lea ollu vuodján skohteriin.

**Telefuvdnavuovdi**

Mii ohcat olbmo gii lea čeahppi vuovdit ja gii liiko hupmat olbmuiguin. Eanaš eahketbargu. Ohcci sáhttá ieš mearridit man ollu son hálida bargat.

*B-oahppái maŋŋil go leaba čađahan vuosttaš oasi.*

*-----*

Don barggat NAV-kantuvrras, ja galggat veahkehit olbmo gávdnat vuogas barggu. Muitte fal jearrat:

- man boares son lea

- makkár bargu sus lea leamaš

- lea go sus bargu dál

- goas son sáhttá álgit

**Gávpebargi**

Bivttasgávpi ohcá 50 % virgái olbmo gii liiko bargat biktasiiguin ja čuovvut mielde ođđa treanddaid. Ovdamunni jus son lea bargan gávppis ovdal.

**Oahpaheaddji mánáidskuvllas**

Stuorragietti mánáidskuvllas lea rabas 100 % virgi oahpaheaddjin. Fágat leat: dárogiella, duodji ja matematihkka.

**Kántorbargi**

Allaskuvla dárbbaša ođđa kántorbargi gii bures máhttá bargat dihtoriin. Ovdamunni jus máhttá rehketdoaluin bargat. Virgi lea 80 %.

**Gievkkanassisteanta**

Máreha Kroa ohcá gievkkanassisteanta. Mii háliidit olbmo gii máhttá málestit. Dušše eahketbargu ja bargu juohke nuppi vahkkoloahpa.

**Eanandoallosadjásaš**

Mis lea rabas 100 % virgi eanandoallosadjásažžan. Mii ohcat olbmo gii liiko bargat šibihiiguin. Mii leat vihtta eanandoalli, ja mis leat gusat ja sávzzat. Ohcci ferte máhttit vuodjit tráktoriin.